
KORRALDUS
Haigushüvitise maksmisest tööandja poolt

1. Asjaolud ja menetluse käik

Alates 1. juulist 2023 taastub haiguslehtede maksmisel koroonaeelne kord. See tähendab, et haigushüvitist makstakse töötajale teise päeva asemel taas neljandast päevast. Alates 1. juulist on esmase haiguslehe väljastamisel kolm esimest päeva töötaja omavastutus, tööandja maksab neljandast kaheksanda päevani ja alates üheksandast haiguspäevast maksab hüvitist Tervisekassa. 

Töötervishoiu ja tööohutuse seaduse (edaspidi TTOS) §122  lõike 1 alusel tööandja maksab töötajale hüvitist haiguse, vigastuse või karantiini korral neljanda kuni kaheksanda kalendripäeva eest 70  protsenti töölepingu seaduse § 29 lõikes  8 sätestatud korras arvutatud töötaja keskmisest töötasust (edaspidi haigushüvitis). Antud muudatus jõustub alates 01.07.2023.a. TTOS §122  lõike 3 alusel tööandja maksab haigushüvitist haiguslehel märgitud töö- või teenistuskohustuste täitmisest vabastuse neljandast kalendripäevast alates.
Sotsiaalmaksuseaduse § 3 punkti 3 kohaselt ei maksustata sotsiaalmaksuga TTOS §-s 122  sätestatud tingimustele vastavat haigushüvitist, mida makstakse töötajale teise kuni kaheksanda päeva eest ja mis ei ületa töötaja keskmist töötasu, ning § 13 lõikest  1 tulenevaid tööandja kulutusi töötaja töötervishoiu ja tööohutuse tagamiseks.
Selleks, et vähendada inimeste haigena tööl käimise riski ja töötajate omavastutust ning seeläbi piirata haiguse levikut on ettepanek Narva linna ametisasutuste teenistujatele ja ametiasutuste hallatavate asutuste töötajatele maksta hüvitist haiguse, vigastuse või karantiini korral teise ja kolmanda kalendripäeva eest 70 protsenti töölepingu seaduse § 29 lõikes 8 sätestatud korras arvutatud töötaja keskmisest töötasust.
2. Õiguslikud alused
2.1. Kohaliku omavalitsuse korralduse seaduse § 30 lõike 1 punkti 3 kohaselt, linnavalitsus lahendab ja korraldab kohaliku elu küsimusi, mis ei kuulu volikogu pädevusse. 
2.2. Võrdse kohtlemise seadusese1 kohaselt ning Narva Linnavolikogu 29.01.2015 määruse nr 2 „Narva linna ametiasutuste teenistujate palgajuhend“ § 3 lõike 2 alusel ja Narva Linnavalitsuse 24.03.2015 määruse nr 14 „Narva linna ametiasutuste hallatavate asutuste töötajate palgajuhend” § 3 lõike 2 alusel teenistujate ja töötajate suhtes järgitakse võrdse kohtlemise põhimõtet.
 
3. Otsus

Narva linna ametisasutuste teenistujatele ja ametiasutuste hallatavate asutuste töötajatele makstakse hüvitist haiguse, vigastuse või karantiini korral teise ja kolmanda kalendripäeva eest 70 protsenti töölepingu seaduse § 29 lõikes 8 sätestatud korras arvutatud töötaja keskmisest töötasust.
4. Rakendussätted

4.1. Käesoleva korralduse punkti 3 rakendatakse alates 01.07.2023.
4.2. Korraldus jõustub seadusega sätestatud korras.

4.3. Korraldust on võimalik vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

